Loisto-otteillaan NHL-paikan lunastanut Coloradon Mikko Rantanen pelaa loppukaudella kunniasta.

Kovavireisen Mikko Rantasen Coloradon kesäloma alkanee, kun runkosarja päättyy.

Rantanen sanoo, että siinä tapauksessa energiaa MM-kisoihin löytyy, jos kutsu käy.

Mikko Rantanen (kesk.) pelaa Colaradon ykköskentässä ja ykkösylivoimassa. Keskiviikon vastaisena yönä viime viikolla suomalainen iski hattutempun Montrealin verkkoon. AOP

Colorado Avalanche on toivottoman kaukana NHL:n pudotuspelipaikasta. Huippulahjakas Mikko Rantanen vapautunee hyvissä ajoin huhtikuussa maajoukkueen käyttöön MM-turnausta varten.

NHL-pelaajien lähtö MM-kisoihin on perinteisesti hankala puheenaihe kesken kauden. Pelaajat eivät voi suunnitella julkisesti maajoukkuetekemisiä.

Näin on asia myös Colorado Avalanchen Mikko Rantasen kohdalla. Coloradolaisjoukkue ei pääse NHL:n pudotuspeleihin, mutta tulokaspelaaja pitää ajatukset palkanmaksajan tekemisissä.

- Tässä on vielä paljon pelejä jäljellä. Kaukalossa voi tapahtua paljon. Olemme pelanneet kaksi viime peliä tosi hyvin ja voittaneet. Olemme pelanneet aiemminkin hyvin ja tehneet paljon hommia. Palkintoja, eli voittoja ei vaan ole tullut. Pelataan nyt nämä NHL-pelit ensi pois, Rantanen sanoo Iltalehdelle.

- Toisaalta aina haluaisi päättää kauden hyvin. Jos asiat eivät täällä mene hyvin, mulla löytyy energiaa MM-kisoihin, nuorten maailmanmestari jatkaa.

Mikko Rantanen pääsi jo viime kaudella pelaamaan yhdeksän NHL-ottelua, mutta tehopisteitä ei vielä kertynyt. Tältä kaudelta on jo kasassa tehot 11+14=24. AOP

”Toteutan unelmaani”

Avalanchen kausi on ollut kurja. Amerikkalaisjoukkue on NHL:n jumbosijalla. Monella pelaajalla on huumori vähissä.

Muun muassa joukkueen veteraaniosaston Jarome Iginla, 39, on ilmoittanut julkisesti haluavansa siirron toiseen joukkueeseen. 20-vuotias Rantanen ei ole turhautunut.

- Tämä on ensimmäinen kokonainen kausi täällä. Saan toteuttaa unelmaani, pelata NHL:ssä. Ymmärrän, että jollain Iginlalla on vaikeaa, kun ei ihan ekat pelivuodet ole kyseessä. Hän ei mene nuoruuden innolla, minä menen. Tappiot ottaa tietenkin kaikkia päähän, TPS-kasvatti miettii.

Pelaajakauppojen teko päättyy NHL:ssä tällä kaudella 1. maaliskuuta. Muutama ammattilainen jättää lähiviikkoina Denverin aurinkoiset maisemat.

- Ei näistä asioista kopissa puhuta. Kaikki katsovat ja näkevät uutisia, tiedämme huhut, Rantanen kuittaa aiheen.

Kunnia takaisin

Rantanen on yksi Suomen suurimpia kiekkolahjakkuuksia ja iso palanen Avalanchen tulevaisuuden suunnitelmissa. Hyökkääjä on tehnyt 48 ottelussa 25 (11+14) tehopistettä.

- Olen pystynyt näyttämään, että pystyn pelaamaan tässä liigassa ja tietyllä tasolla. Se oli myös mun tavoite kauden alkaessa.

Joukkueelle ja itselleen pelaaja asettaa loppukaudelle tietyt tavoitteet.

- Meidän pitää säilyttää ammattiylpeys, ja se on parissa viime pelissä näkynytkin. Kunnianpalautus voisi olla meille hyvä tavoite. Itse yritän tehdä tulosta ja pitää pelin tason mahdollisimman korkealla. Toki pisteitä saa myös tulla, Rantanen toteaa.